Fa ke ne ke boaboa fa gare ga Italy le Gerika, ke ne ke tsamaya ka sekepe ka dinako tsotlhe. Gantsi loeto lono lo ne lo itumedisa thata. Mme loeto longwe, ka selemo sa 1971, lone le ne le sa itumedise. Ke ne ke boela kwa Italy ka sekepe se se bidiwang Heleanna. Mo mosong wa August 28, molelo o ne wa runya mo ntlwaneng ya boapeelo mo sekepeng. Molelo ono o ne wa anama mme bapalami le bone ba simolola go tshoga. Basadi ba ne ba idibala, bana ba lela mme banna ba ne ba galefile tota. Batho ba ne ba tabogela kwa mekorong e e falodisang batho e e kafa matlhakoreng a sekepe. Le fa go ntse jalo, go ne go na le diaparo tse dinnye fela tse di dirang gore batho ba se ka ba nwela mme motšhine o o folosetsang mekoro e e falodisang batho o ne o sa bereke sentle. Ke ne ka se ka ka kgona go iponela seaparo sa mo sekepeng se se dirang gore ke se ka ka nwela mme dikgabo tsa molelo di ne di golela kwa godimo mme selo se le sosi fela se ke neng ke ka se dira e ne e le go itatlhela mo lewatleng.